Med iOS 26 kommer din gamle iPhone til at føles meget hurtigere

En af de mest synlige forbedringer i iOS 26 er de nye, hurtigere animationer, som Apple har indført sammen med det nye “Liquid Glass”-design. Med beta 6, der udkom i denne uge, har Apple for første gang i flere år ændret på den måde, apps åbner på hjemskærmen – og selv ældre iPhones kommer til at føles langt hurtigere.

Når man åbner en app i iOS 26, fylder den hele skærmen markant hurtigere end tidligere. Animationen ledsages af en let visuel effekt, som minder om, hvordan vinduer maksimeres og minimeres til og fra docken på Mac. Det får telefonen til at virke hurtigere, selvom den reelle ydelse naturligvis i praksis er den samme.

iOS 26 “magi” er klassisk optimering

Den hurtigere visuelle animation er en klassisk optimering, hvor oplevelsen hos brugeren er vigtigere end de konkrete tal. Apple har i dette tilfælde blot afkortet app-opstartsanimationen med omkring 150 millisekunder – men tempoet og timingen betyder, at forskellen opleves meget større.

Hvor apps i iOS 18 “springer langsomt ud” fra ikonet, springer de i iOS 26 hurtigt ud til næsten fuld skærmstørrelse. I en side-om-side sammenligning lavet af 9to5mac vil appen på iOS 26 nå ca. 90 % af skærmen, mens samme app på iOS 18 kun er halvvejs.

Det er især noget, der ser godt ud på nyere iPhones med ProMotion-skærme, men også brugere af ældre modeller forventes at opleve et markant løft i den generelle respons og flydende fornemmelse efter opdateringen.

iOS 26 ventes at blive lanceret sammen med de nye iPhones – og de forventes at se dagens lys ved det årlige iPhone event i Apple Park i Cupertino, der formentlig bliver afholdt d. 9 september.

Med iOS 26 kommer din gamle iPhone til at føles meget hurtigere