iOS 26 giver din iPhone lynhurtig trådløs opladning

Har du en iPhone 16, kan du snart smide den på en hvilken som helst moderne trådløs oplader og få langt hurtigere juice i batteriet. Med den kommende iOS 26-opdatering får iPhone 16-serien nemlig fuld understøttelse af den nye Qi2-standard til trådløs opladning – og det betyder op til 25 watt opladning uden ledning.

Indtil nu har kun Apples egne MagSafe-opladere leveret de maksimale 25 watt, mens opladere fra andre producenter har været begrænset til 15 watt. Det ændrer sig nu: iOS 26 åbner op for Qi2 2.2-standarden, som giver samme hastighed på trådløs opladning på tredjeparts-udstyr. Med andre ord: Du behøver ikke længere være låst til Apples egen oplader, hvis du vil have fart på strømmen.

Halv opladning på en halv time

Belkin har allerede sendt nye Qi2.2-opladere på gaden – blandt andet en 2-i-1 model til iPhone og AirPods og en 3-i-1 til både iPhone, AirPods og Apple Watch. Ifølge producenten kan de nye standere lade en iPhone 16 fra 0 til 50 procent på omkring 30 minutter. Præcis samme tid, som Apple selv reklamerer med for MagSafe.

Qi2-understøttelsen er allerede dukket op i betaversioner af iOS 26, men den officielle release forventes i september. Den billigste model i iPhone 16-serien, iPhone 16e, ser dog ud til at stå uden for festen – her må man fortsat nøjes med de gamle hastigheder.

Klar bane til iPhone 17

At Apple nu åbner op for Qi2 på iPhone 16-serien betyder samtidig, at næste års iPhone 17 med stor sandsynlighed også får Qi2.2 – og dermed fuld fart på trådløs opladning – fra start.

iOS 26 giver din iPhone lynhurtig trådløs opladning