I dag kommer iOS 26 – her er 5 ting du skal prøve

I dag, den 15. september, slipper Apple den endelige udgave af IOS 26 løs på alverdens iPhones – og selvom ikke alle funktioner er tilgængelige i Danmark endnu (hej, Apple Intelligence),er der stadig masser at lege med. Her er fem ting, du skal kaste dig over som det første.

1. Oplev det flydende Liquid Glass-design

Det første, du bemærker, er det nye “Liquid Glass”-design. Alt fra appikoner til notifikationer og kontrolcenter har fået en makeover med transparente lag, dybdeskygger og bløde animationer, der får systemet til at føles mere levende og … tja, flydende.

Det ligner måske en lille visuel opdatering, men effekten er ret markant i daglig brug – især på nyere iPhones med høj opdateringshastighed. iOS føles pludselig mere moderne igen.

Prøv: Skru op for lyset og swipe rundt i Kontrolcenter. Det flyder som smør.

2. Lav afstemninger i Beskeder

Apple har givet Beskeder-appen lidt kærlighed, og en af de sjoveste nyheder er muligheden for at lave afstemninger direkte i gruppechats. Skal vi mødes kl. 18 eller 19? Skal vi tage bilen eller toget? Du opretter bare en poll, og vennerne stemmer direkte i beskeden.

Det er simpelt, hurtigt og helt perfekt til planlægning i hverdagen – og langt mindre kaotisk end 47 beskeder frem og tilbage. Hvis altså dine venner også har iOS 26 – ellers ser de ikke afstemningen.

Prøv: Opret en gruppeafstemning næste gang du skal planlægge fredagsbaren.

3. Tag billeder med dybde – rumlige fotos

Har du en iPhone 12 eller nyere? Så kan du tage rumlige fotos – billeder med en slags 3D-effekt, der bevæger sig en smule, når du vipper telefonen. Det føles lidt som magi, og det pifter dine feriebilleder op.

Prøv: Brug et spatial photo som baggrund – det giver et vildt lækkert look på låseskærmen.

4. Saml dine spil i den nye Games-app

Endelig tager Apple spil seriøst. Den nye Games-app fungerer som en samlingscentral for alt, du spiller – uanset om det er fra App Store eller Apple Arcade.

Du får adgang til dine achievements, venner, leaderboards og senest spillede spil, alt sammen ét sted. For gamere er det et længe ventet skridt væk fra den tidligere lidt rodede Game Center-integration.

Prøv: Tjek din spilhistorik – og udfordr en ven til revanche i Subway Surfers eller Cut the Rope.

5. Genskab ferieminder i Fotos med “Samlinger”

Fotos-appen har fået en kærlig overhaling, og især fanen Samlinger er værd at udforske. Her samles billeder efter temaer, steder og personer – så du nemt kan finde din skiferie, sommer i Skagen eller kattebilleder (ja, dem har vi alle).

Prøv: Gå på opdagelse i dine gamle billeder og lad dig overraske af Apples sortering.

Klar til at teste?

iOS 26 sendes som sagt ud til offentligheden i dag, mandag den 15. september. Den er tilgængelig for alle, der har en iPhone 11 eller nyere model. Du henter den via Indstillinger –> Generelt –> Opdateringer. Alternativt kan du aktivere automatiske opdateringer, så er der mulighed for, at du vågner op til en helt ny iPhone i morgen tidlig.

I dag kommer iOS 26 – her er 5 ting du skal prøve