Nu kan du hente iOS 26 til din iPhone

iOS 26 markerer ikke bare en softwareopdatering, men en strategisk vending. Apple satser på et visuelt løft, dyb integration af AI og en mere personlig iPhone. Det hele er pakket ind i flydende glas og bløde animationer – og det ser ud til at virke.

Først og fremmest: Navnet. Springet fra iOS 18 til iOS 26 skyldes, at Apple har valgt at samle alle sine styresystemer under én fælles version, der matcher kalenderåret. Derfor hedder det nu iOS 26, watchOS 26, macOS 26 – og så videre. En praktisk beslutning.

Men den virkelige nyhed er det, Apple kalder Liquid Glass – en komplet visuel makeover af hele iPhone-oplevelsen. Tænk gennemsigtige lag, animerede knapper og en brugerflade, der reagerer levende på dine bevægelser. Det er første gang siden iOS 7, at Apple ændrer det grundlæggende udtryk så markant.

Apple lover, at Liquid Glass ikke bare er pænere, men også mere funktionel. Animationslagene “bobler” op under fingrene, og det hele tilpasses konteksten – hvad enten du er i beskeder, kameraet eller bare bladrer mellem apps.

Telefon- og besked-apps får superkræfter

Selv de kedelige klassikere som telefon- og besked-apps er blevet hevet ind i fremtiden. Telefonappen samler nu dine favoritter, opkald og telefonsvarer ét sted – og tilføjer smarte funktioner som Call Screening, hvor telefonen tager opkaldet for dig og spørger, hvem der ringer og hvorfor.

Hold Assist er en anden lækker nyhed: Når du er sat i telefonkø, lytter iPhonen med og giver dig besked, så snart der er hul igennem – så du slipper for ventemusik i øregangen.

I Beskeder får du nu mulighed for at vælge baggrunde til dine samtaler, lave afstemninger i gruppetråde og – endelig! – se når folk skriver i realtid. Apple Intelligence hjælper også med at foreslå afstemninger, og spamfiltrene er blevet langt klogere.

Kameraet, billederne og musikken

Kamera-appen er blevet forenklet med en ny navigation og understøttelse af at tage billeder direkte med AirPods-knappen. Fotos-appen opdeler nu dit bibliotek i to visninger – Library og Collections – og tilbyder smarte visningsmuligheder og dybdeeffekter.

Apple Music tager endnu et skridt foran Spotify med AutoMix, som laver DJ-lignende overgange mellem sange. Og nu kan du få sangtekster oversat – eller udtalt – på fremmedsprog, direkte mens du lytter.

CarPlay, spil og kort

CarPlay får en kærlig hånd med widgets, banner-notifikationer og støtte for Live Activities. Den nye app Apple Games samler dine spil, fremskridt og Arcade-oplevelser ét sted. Og Apple Maps registrerer nu dine foretrukne ruter og steder, du har besøgt.

Hvad kræver det?

iOS 26 kan installeres på iPhones fra iPhone 11 og frem, samt anden generation af iPhone SE og nyere. Betaen kan hentes allerede nu, men vær opmærksom på, at det stadig er en testversion – så der kan være småfejl og skævheder undervejs.

September byder på den endelige version. Men du kan tage forskud på fremtiden allerede i dag. Du kan få adgang til beta-udgave ved at tilmelde dig hos Apple.

Nu kan du hente iOS 26 til din iPhone