iOS 26.1 lander snart – og Apple giver efter for kritikerne

Apple står klar med den første store rettelse til iOS 26 – og den kommer med en indrømmelse til de mange brugere, der ikke er faldet for det nye “Liquid Glass”-design. Ifølge den normalt velinformerede Mark Gurman fra Bloomberg ruller iOS 26.1 ud allerede i løbet af denne uge – måske så tidligt som i dag, mandag.

Den mest opsigtsvækkende nyhed er at Apple Intelligence kommer på dansk – inklusive en klogere Siri. Herudover er der en ny indstilling, der lader brugeren dæmpe eller helt slå Liquid Glass-effekten fra, så systemet igen føles mere klassisk og mindre glinsende. Det nye design, som blev introduceret under WWDC i sommer, har nemlig fået kritik for at gøre skærmen smuk, men tung og utydelig – især når animationerne begyndte at hakke på ældre iPhones.

Apple ser nu ud til at have lyttet. I de seneste betaversioner af iOS 26.1 har man kunnet aktivere en tint-effekt, der gør de transparente lag mere afdæmpede og lettere at læse.

Ud over designjusteringen lover Apple en mere stabil oplevelse med færre fejl og bedre ydelse. En opdateret Apple TV-app og små kosmetiske ændringer i systemet er også en del af pakken.

Ifølge Gurman fortsætter Apple den sædvanlige rytme, så vi kort efter kan forvente macOS 26.1 og den første beta af watchOS 26.2.

For iPhone-ejere betyder det, at næste gang din telefon beder om at “opdatere til iOS 26.1”, får du ikke bare fejlrettelser, men også en kærkommen mulighed for at skrue ned for skinnende glas og op for overskuelighed.

iOS 26.1 lander snart – og Apple giver efter for kritikerne